text: Bjerge af gammelt tøj vekslet til flødeboller til alle
  21 april 2016 kl. 11.43
  Tønder Grundskole har samlet 119 sække med gammelt tøj til kampagne Smid Tøjet. Det belønnede Røde Kors i dag med flødeboller til alle.
  Man kunne næsten opfinde en ny paragraf til Spangsbergs flødebollelov – kendt fra tv-reklamerne: Du må gerne plyndre naboens klædeskab for at få en Spangsberg flødebolle…!
  Elevrådet har været særdeles aktiv i indsamlingen af gammelt tøj. På skolens intranet  og Facebook-side. Og alle elever er opfordret til at få hele forældre og bedsteforældre til at hjælpe med at rydde op i klædeskabene. Og også spørge naboer og genboer.
  Det blev til 119 sække med hver cirka 10 kg tøj. Det kan omsættes til 285.600 liter rent vand. Eller det kan give midlertidig husly til 47 familier på flugt. Eller det kan give mad til 59 familier i en måned, oplyser Røde Kors.
  Tønder Grundskole har  været den skole i Jylland, som har samlet mest tøj. Og det blev så torsdag belønnet med flødeboller til alle elever. Og elevrådet delte flødebollerne ud.
  Tønder Grundskole har knap 600 elever, oplyser Lisbet Blaabjerg til TV SYD.
  